《纪游歌别崔望宗丁公耀》
明代·史鉴

忆昔辞家同作客，千里遥遥事行役。姑苏台下榜人歌，万顷湖光浸空碧。

慧山隐隐云欲连，山灵谢客心茫然。吁嗟鸿渐不可作，扣舷空赋招魂篇。

延陵祠前春草绿，再拜陈词献𨤍醁。九原焉得使重生，为振高风转衰俗。

奔牛闸下多飞涛，打鼓发船奚惮劳。楼台晚映丹阳郭，卧闻笑语声嗷嘈。

南徐山水钟奇秀，压酒吴姬远招袖。鹤林寺里杜鹃花，不见妖红更如旧。

酒酣走上江边楼，楼名多景还多愁。古来豪杰竟何在，但见江海朝宗流。

大江茫茫与天接，三老开头敢矜捷。长风浩浩自天来，吹落寰瀛秋一叶。

金山屹立江之中，水天浮出青芙蓉。绝顶浮图绚金碧，两岸往往闻晨钟。

中泠之泉冠今古，旋汲还归凤团煮。碧云零乱白花浮，倾入诗肠浣尘土。

维扬自古称繁华，陵迁谷变重咨嗟。高骈楼废今生草，炀帝池荒但聚蛙。

看花偶入蕃釐观，物态人情几移换。当年仙种已无存，尚有穹碑可寻按。

二十四桥春水平，红亭圮毁赤阑倾。凤箫无声玉人去，惟见夜月依然明。

海陵萧索人家少，城郭依微望中小。五更茅店鸡一声，露冷烟浓远山晓。

崇川乃在海东涯，参差雉堞鸣悲笳。海山楼高切霄汉，故乡南望浮云遮。

海上潮声信朝夕，四海无人事禾麦。远浦风多海味鯹，沙场雨少盐花白。

狼山巍巍高插天，五点螺鬟凝紫烟。东风多情野芳发，胭脂满地游人眠。

半山亭外春如酒，爱听啼莺坐来久。行行更上青嵯峨，白石无尘不须帚。

马鞍之峰形与同，龟田幻出波涛中。沟塍秩秩宛如甲，乃知造化非人工。

西上坭山几千丈，铁杖还敲洞门响。东看鞭迹剑山头，俯仰令人动遐想。

海门水与天河通，乾坤上下涵空濛。楼船采药去不返，蓬莱应在虚无中。

斯游随处得奇遇，记游可惜无佳句。林间子规催我回，解维更泛南来路。

南来喜到莺湖西，湖亭小饮离思迷。越女含娇唱杨柳，罗巾泪湿蛾眉低。

沙头酒乾玉壶侧，黄鹂其奈临风啼。

作者简介：史鉴（1434—1496），字明古，号西村，别署西村逸史。南直隶苏州府吴县（今属江苏）人。生于明宣宗宣德九年，卒于明孝宗弘治九年，年六十三岁。书无不读，尤熟于史。一生淡于名利和官宦，友人引荐他入朝，他多次婉言推辞，一直隐居不仕，隐留心经世之务。每有客人到访，则陈列三代秦汉器物及唐宋以来古籍、书画名品，互相鉴赏和题签。其收藏处所名有“日鉴堂”。正德间，吴中高士首推沈周，史鉴次之，所作《晴雨霁三游西湖》，为游记文学经典，有《西村集》八卷，见《四库总目》。